
Varaždin, 27. veljače 2025. godine
Z A P I S N I K
Sa 50. sjednice Upravnog vijeća Ljekarne Varaždinske županije (dalje u tekstu: Upravno vijeće), održane dana 27. veljače 2025. godine s početkom u 15:30 sati.
Predsjednica Upravnog vijeća, gđa Maja Hrešć je opravdala svoj izostanak na današnjoj sjednici, čime su ostvareni uvjeti za predsjedanje zamjenika predsjednice, g. Roberta Dukarića. 
Zamjenik predsjednice Upravnog vijeća pozdravlja prisutne članove te sukladno članku 13. Poslovnika o radu Upravnog vijeća zaključuje da su sjednici Upravnog vijeća nazočni članovi:
1. Robert Dukarić, predstavnik osnivača, zamjenik predsjednice Upravnog Vijeća,
1. Krešimir Grđan, predstavnik osnivača,
1. Draženka Vincek Mišak, predstavnica radnika visokoškolske spreme,
1. Silvija Modrić, predstavnica radnika.
	Zamjenik predsjednice Upravnog vijeća utvrđuje da postoji kvorum za pravovaljano odlučivanje i donošenje odluka. Također konstatira da su sjednici nazočni i ravnatelj Ljekarne Mirko Magić, zapisničar Matija Hlad, mr.sci. Maja Šegović, zamjenica ravnatelja, Vlasta Tuđa, voditeljica računovodstva, i Slavica Čelar, predsjednica Stručnog vijeća Ljekarne Varaždinske županije.
Zamjenik predsjednice daje na raspravu predloženi dnevni red:
1. Verifikacija Zapisnika sa 48. sjednice Upravnog vijeća od 28. siječnja 2025. godine
Referent: Robert Dukarić, zamjenik predsjednice Upravnog Vijeća
2. Verifikacija Zapisnika  i Odluke o stjecanju nekretnina sa 49. e-sjednice Upravnog vijeća od 24. veljače 2025. godine
Referent: Robert Dukarić, zamjenik predsjednice Upravnog Vijeća
3. Donošenje Odluke o prihvaćanju Financijskog izvješća o poslovanju Ljekarne Varaždinske županije za razdoblje od 01. siječnja 2024. godine do 31. prosinca 2024. godine
Referent: Vlasta Tuđa, voditeljica računovodstva
4. Odluka o prihvaćanju izvješća ravnatelja o poslovanju Ljekarne Varaždinske županije za 2024. godinu
Referent: Mirko Magić, ravnatelj
5. Izvješće o radu Upravnog vijeća Ljekarne Varaždinske županije za 2024. godinu
Referent: Maja Hrešć, predsjednica;
6. Donošenje Odluke o raspodjeli dobiti za 2024. godinu
Referent: Mirko Magić, ravnatelj

7. Odluka o izmjenama i dopunama zaključka o najvećem ukupnom iznosu donacija u 2025. godini
Referent: Mirko Magić, ravnatelj
8. Razno.

Predloženi dnevni red je prihvaćen jednoglasno.

TOČKA 1. DNEVNOG REDA
Verifikacija Zapisnika sa 48. sjednice Upravnog vijeća od 28. siječnja 2025. godine
Referent: Robert Dukarić, zamjenik predsjednice Upravnog Vijeća
	Zamjenik predsjednice poziva članove da iznesu primjedbe. 
	Slavica Čelar navodi kako je mr.sci. Maja Šegović, zamjenica ravnatelja bila na prošloj. 
	Zapisničar ispravlja predmetno.
	Zamjenik predsjednice zahvaljuje svima te podnosi verifikaciju na glasovanje.
	Zapisnik sa 48. sjednice je verificiran jednoglasno.

TOČKA 2. DNEVNOG REDA
Verifikacija Zapisnika  i Odluke o stjecanju nekretnina sa 49. e-sjednice Upravnog vijeća od 24. veljače 2025. godine;
Referent: Robert Dukarić, zamjenik predsjednice Upravnog Vijeća
	Zamjenik predsjednice poziva članove da iznesu primjedbe. 
	Slavica Čelar navodi kako je na web stranici Općine Ljubešćica od 18. prosinca 2023. godine stavljena obavijest o izgradnji i opremanju Doma zdravlja iz čega proizlazi kako će se projekt financirati iz proračuna Varaždinske županije i Državnog proračuna. Zanima ju kako je došlo do promjene. 
	Ravnatelj navodi kako Općina Ljubešćica ima neažuriranu web stranicu i da je prema zadnjem dogovoru utvrđeno kako će zajednički u projektu sudjelovati Općina, Dom zdravlja i Ljekarna. 
	Zamjenik predsjednice zahvaljuje svima te podnosi verifikaciju na glasovanje.
	Zapisnik sa 49. e-sjednice je verificiran jednoglasno, kao i Odluka o stjecanju nekretnina od 27. veljače 2025. godine.

TOČKA 3. DNEVNOG REDA
Donošenje Odluke o prihvaćanju Financijskog izvješća o poslovanju Ljekarne Varaždinske županije za razdoblje od 01. siječnja 2024. godine do 31. prosinca 2024. godine;
Referent: Vlasta Tuđa, voditeljica računovodstva;
	Zamjenik predsjednice daje riječ voditeljici računovodstva Ljekarne Varaždinske županije, gđi. Vlasta Tuđa.
Financijsko izvješće Ljekarne Varaždinske županije za razdoblje 01.01. — 31.12.2024. godine sastavljen je prema odredbama Zakona o računovodstvu i primjenom Hrvatskih standarda financijskog izvještavanja.
Iz dostavljenih podataka vidljivo je da su ostvareni:
· Ukupni prihodi 			17.845.435,24 €
· Ukupni rashodi 			16.924.203,82 €
· Višak prihoda nad rashodima  	921.231,42 €
· Porez na dobit 18% 			167.464,94 €
· Dobit nakon oporezivanja 		753.766,48 €
U odnosu na 2023. godinu, ukupni prihodi veći su za 34,41%, dok su ukupni rashodi veći za 31,41 %,. Rastu prihoda pridonio je i veći broj ljekarničkih jedinica koje su tokom 2024. godine vraćene iz zakupa, pa je tako u prvoj polovici siječnja s radom počela Ljekarna Trnovec, a početkom lipnja Ljekarna Ivanec. 
Ako promatramo strukturu prihoda, vidljiv je rast u dijelu poslovanja s Hrvatskim zavodom za zdravstveno osiguranje za 35,55%, a isto tako i na svim ostalim vrstama iskazanih prihoda. S druge strane, rashodi su rasli ali sporije u odnosu na prihode. 
U strukturi rashoda materijalni troškovi su u odnosu na prethodnu godinu veći za 5,05%, rashodi za zaposlene za 23,48%, ostali izvanredni izdaci za 30,14% dok je nabavna vrijednost prodane robe veća za 34,09%. Broj zaposlenih u 2024 je 82, dok jeu prethodnoj godini bio 71. 
U cilju racionalizacije troškova i dalje provodimo nužne izmjene i nabave koje su potrebne zbog zakonskih propisa i zahtjeva struke.
	
Silvija Modrić pita na što se odnosi intelektualne usluge (trošak od 8.000,00 €) na što voditeljica računovodstva govori da su to licence i članstva. 
Upravno vijeće jednoglasno donosi Odluku o prihvaćanju Financijskog izvješća o poslovanju Ljekarne Varaždinske županije za razdoblje 01. siječnja 2024. godine do 31. prosinca 2024. godine.

TOČKA 4. DNEVNOG REDA
Odluka o prihvaćanju izvješća ravnatelja o poslovanju Ljekarne Varaždinske županije za 2024. godinu
Referent: Mirko Magić, ravnatelj
Zamjenik predsjednice daje riječ ravnatelju, Mirku Magiću.
Nakon opširnog izlaganja ravnatelja (izvješće ravnatelja o radu se nalazi u prilogu) zamjenik predsjednice otvara raspravu.
Draženka Vincek Mišak pita na što se misli u izjavi da “nema tužbi protiv ustanove”, na što ravnatelj odgovora kako trenutno rijetko koja Ustanova nema tužbe, odnosno pritužbe na rad, a mi nemamo.
	Zamjenik predsjednice zaključuje raspravu te otvara glasovanje. 
	Upravno vijeće jednoglasno donosi Odluku o prihvaćanju izvješća ravnatelja o poslovanju Ljekarne Varaždinske županije za 2024. godinu.

TOČKA 5. DNEVNOG REDA
Izvješće o radu Upravnog vijeća Ljekarne Varaždinske županije za 2024. godinu
Referent: Robert Dukarić, zamjenik predsjednice Upravnog Vijeća
	Za riječ se javlja zapisničar Matija Hlad koji navodi kako je bilo dogovoreno sa gđom Hrešć da će ista referirati točku 5. dnevnog reda na današnjoj sjednici, no kako je ista odsutna, zapisničar govori kako sve podatke o sjednicama i donesenim odluka članovi vijeća mogu pronaći u izvješću koje se nalazi u privitku.

TOČKA 6. DNEVNOG REDA
Donošenje Odluke o raspodjeli dobiti za 2024. godinu
Referent: Mirko Magić, ravnatelj
Zamjenik predsjednice daje riječ ravnatelju, Mirku Magiću.
Ravnatelj navodi kako je Osnivač ove godine odlučio da će Ljekarna Varaždinske županije zadržati ⅔ dobiti radi ostvarenja investicija kao što su npr. robot u Ljekarni Ivanec, proširenje ljekarne u Varaždinskim Toplicama te nova ljekarna u novom Domu zdravlja u Ljubešćici, dok će se Osnivaču u ratama isplatiti ⅓ radi unaprijeđenja zdravstvene djelatnosti na području Varaždinske županije.
Slavica Čelar navodi kako je sretna što ostaju dvije trećine dobiti u Ljekarni no žalosti ju što Ljekarna u cilju racionalizacije troškova i dalje provodi nužne izmjene i nabave koje su potrebne zbog zakonskih propisa i zahtjeva struke. Ista smatra da bi se trebalo više ulagati u djelatnike, prostor i unaprijeđenje uvjeta rada. Prema ovome ispada da Ljekarna uopće nema inicijativu već se isto radi na prijedlog Doma zdravlja ili Osnivača. Smatra da ima prostora da se ulaže više od minimuma. 
Silvija Modrić i Slavica Čelar navode kako bi se trebalo i uložiti u edukaciju zaposlenika te specijalizaciju istih.
Ravnatelj navodi kako se ne odobravaju sve edukacije radi manjka magistara farmacije, bolovanja i godišnjih odmora zbog čega se teže organiziraju smjene, ali da se većina njih odobri. Također govori da Ljekarna provodi investicije sukladno planu investicije pri čemu je velika većina realizirana. Glede edukacija navodi kako je lani realizirano 202 edukacija od čega 56 seminara i stručnih skupava, 24 webinara i 122 online edukacije, što ukazuje da Ljekarna ulaže u edukacije. 
Slavica Čelar navodi kako je ovih 202 edukacija u trajanju od sat obaveza magistara prema Hrvatskoj ljekarničkoj komori dok ona govori o specijalizacijama koje se ne odobravaju.
Ravnatelj navodi kako je u petogodišnjem planu zdravstva Ljekarna prijavila 5 specijalizacija.
	Draženka Vincek Mišak navodi kako u Ljekarni već 3 godine nema specijalizacije i da se jako kasni s time i da s obzirom na ovu iskazanu dobit ne krene s tim. Navodi i da su dvije kolegice (magistre farmacije) napustile napustile Ljekarnu baš radi tog razloga. Također postavlja pitanje glede radne odjeće za koju smatra da je premalo što Ljekarna daje (66 €) te bi se to trebalo povećati iz razloga što su se cijene radne odjeće povećale za 20 do 25 %. Postavlja i pitanje glede edukacije za medicinski engleski jezik, konkretno, zašto se ne provodi edukacija. 
	Ravnatelj navodi kako su takvi tečajevi u trajanju u 2 tjedna pri čemu onda Ljekarna mora platiti i te sate (cca. 50 sati). Smatra da svaki pojedinac, ukoliko se želi educirati glede stranog jezika, može si sam platiti školu ili tečaj. Glede odjeće, smatra da je iznos od 66 € dovoljan iz razloga što se ne kupuje zaštitna obuća nego svakakva, a koja nije u skladu sa odredbama zaštite na radu. 
	Krešimir Grđan pita gđu Tuđu imamo li plan izobrazbe na što upitana odgovara negativno. Dalje navodi kako poslodavac, u slučaju educiranja sadašnjih radnika stranim jezikom, će kasnije biti u obvezi izmijeniti sistematizaciju te prilikom svakog natječaja tražiti određeni stupanj znanja stranog jezika. 
	Zamjenik predsjednice zaključuje raspravu te otvara glasovanje. 
	Upravno vijeće jednoglasno donosi Odluku o raspodjeli dobiti za 2024. godinu.


TOČKA 7. DNEVNOG REDA
Odluka o izmjenama i dopunama zaključka o najvećem ukupnom iznosu donacija u 2025. godini
Referent: Mirko Magić, ravnatelj
Zamjenik predsjednice daje riječ ravnatelju, Mirku Magiću.
	Ravnatelj Magić navodi kako je omaškom stavljeno 20.000 €. Predlaže da se taj iznos poveća radi zajedničkih ulaganja (Breznica, Ljubešćica, Ivanec, VŽ Toplice, …), a sve radi razvoja ljekarničke djelatnosti. Također navodi kako i ne znači da će se predloženi iznos iskoristiti u potpunosti. 
	Silvija Modrić pita hoće li za Breznicu biti posebna odluka na što ravnatelj odgovara potvrdno.
	Slavica Čelar izražava zabrinutost iz razloga što je u vrijeme kuna najveći iznos donacija bio 50.000 kn dok je sada 50.000 €, dok se cjepidlači na odjeći i obući. Navodi i da se ne ulaže u ljekarne koje donose prihode (npr. Ludbreg) dok se ulaže u Ljubešćicu koja jedva da prinosi neki prihod. 	
	Ravnatelj navodi da su Ljekarna Maruševec i Ivanec u ovogodišnjem planu investicija, dok je u Ljekarni Ludbreg izmijenjena stolarija i podove (cca 50.000 €), a što se sve radi prema financijskom planu i planu investicija.  
	Zamjenik predsjednice zaključuje raspravu te otvara glasovanje. 
	Upravno vijeće jednoglasno donosi Odluku o izmjenama i dopunama zaključka o najvećem ukupnom iznosu donacija u 2025. godini.

TOČKA 8. DNEVNOG REDA
RAZNO
	Silvija Modrić na zapisnik predaje zahtjev za povećanjem koeficijenata farmaceutskim tehničarima Ljekarne (1.55 -> 1.70), pri čemu navodi da su tehničari skoro na minimalnoj plaći. Apelira na Osnivača da razmotri ovaj zahtjev i da povećaju plaće. 
	Krešimir Grđan navodi kako bi prilikom podnošenja zahtjeva za povećanja plaća trebali barem imati neke financijske pokazatelje koliko će to utjecati na rashode. 
	Ravnatelj navodi kako su koeficijenti različiti u Ustanovama, pri čemu navodi koeficijente  vozača Ljekarne Koprivnica (1.60), koeficijent ravnateljice u Ljekarni Čakovec (više od 4.00), OB Varaždin itd. Navodi i da pravnik sa fakultetom ima 1.95. Smatra kako je 1.70 koeficijent određen za bolničke tehničare, a 1.78 za bolničke tehničare koji rade sa citostaticima.
	Silvija Modrić govori kako je za povećanje svih plaća u Ljekarni i da bi htjela da nas ravnatelj kod Osnivača podrži. Ista smatra kako je njezin zahtjev minimum minimuma, neovisan o stečenoj dobiti ljekarne u 2024. godini. 
	Nakon kratke rasprave o koeficijentima i prevođenjima radnih mjesta, rasprava se završava.

Zamjenik predsjednice zaključuje sjednicu u 16:25 sati.

	Zapisničar:
Matija Hlad
	Predsjednica Upravnog vijeća
Ljekarne Varaždinske županije
Maja Hrešć

